**Сайыс сабақ түрі:** Абайдың «Күз» және «Қыс» өлеңдерін қорытындылау.

**Сабақтың мақсаты: білімділік** – Абай өлеңдерін терең меңгерту, жатқа айту, өлеңді талдау машығын жетілдіру, теориялық ұғымдарды меңгерту, этнографиялық таным көкжиегін кеңейту; **дамытушылық –** оқушылардың шығармашылықпен жұмыс істеуіне ықпал ету, ойлау шеберлігін, сөйлеу мәдениетін жетілдіру;

**тәрбиелік** – эстетикалық, экологиялық тәрбие беру,поэзия, саз өнері, бейнелеу өнері секілді көркем өнер дүниесіне сүйіспеншілігін арттыру, Абайдың ұлылығын, оның поэзиясын, әнінің тереңдігін сезіндіру, әдемілікті түйсінуге, туған табиғатқа қамқорлық жасауға тәрбиелеу.

**Сабақтың түрі**: сайыс сабақ (топтық жарыс)

**Сабақтың әдісі:** әңгімелеу, сұрақ-жауап, көрнекілік, шығармашылық жұмыс, түсіндіру. **Пәнаралық байланыс**: қазақ тілі, музыка, бейнелеу өнері.

**Сабақтың көрнекілігі:** Абай суреті, слайдтар, тақырыптық қима қағаздар. Жарыс сабақтың мақсаты – сендердің өнер-білімдеріңді жан-жақты байқау. Әр бағыттың арнайы сұрақ тапсырмалары бар. Сендердің жауаптарыңды сарапшылар бағалап отырады. Мұғалім бұл сабақтың мақсат, міндеттерін, сайыс тәртібін түсіндіреді. Оқушылардан сарапшылар тағайындалады. Сайыстың бағыттары алдын ала жазылып ілінеді. Мұнда оқушыларды «Күз» және «Қыс» деп аталатын екі топқа бөлуге болады. Топ жетекшілері шығып, өз тобымен, оның атымен және төс белгісімен таныстырады. Бірінші топтың аты – Күз. Күзде жапырақтар сарғаятындықтан, төс белгіні сары жапырақ етіп алады. Екінші топ – Қыс. Қырауды төс белгі етіп алады.

***1. «Түстер сайысы»*** Екі топ өкілі өз атауларына қарай мезгілдің табиғи түсін мадақтай отырып, қорғайды. Олардың адам өміріндегі, түсінігіндегі алатын орнын, мәнін, мағынасын айтып, сол түстердің ерекшелігін сипаттап беру тапсырылады.

***2. «Кім тапқыр?»*** Ойынның шарты: Өлеңнен алынған сөз неге, кімге қатысты айтылғанын, байланысып тұрған сөзін тез арада тауып айту керек. Қай топ өкілі көбірек әрі шапшаңырақ орындаса, ұтысқа жетеді. Тапсырмалар алдын ала жазылып, конвертке салынады.

**Бірінші тапсырма.**

|  |
| --- |
| Ол кім? Ол не?  1. Шидем мен тон қабаттап киген…  2. Ақ сақалды…  3. Қар тепкенде қажымас…  4. Бет қарауға шыдамаған…  5. Ақ киімді…  . Әуес көріп жүгірген…  7. Түсі суық…  8. Дем алысы үскірік…  9. Шайқалған… |

**Екінші тапсырма.**

|  |
| --- |
| Ол кім? Ол не?  1.Жерді басқан…  2.Дымқыл…  3.Түсі суық…  4.Енесіне иірткен шуда жібін…  5.Ыстан қорыққан…  6.Күлмес, жүгірмес…  7.Қайыршы шал-кемпірдей түсі кеткен  8.Жапырағынан айрылған…  9.Малма сапсыған… |

Оны оқығанда (Мысалы: Шидем мен тон қабаттап киген кім?) келесі топ өкілі кешіктірмей жауабын айту керек. Қай өлеңге қатысты жазылған тапсырма келсе де, қорғап шығу міндеттеледі.

***3. «Өлең өрнегі»*** Екі топ өкіліне Абай өлеңдерінің жеке тармақтары ұсынылады. Берілген шумақтағы жасырылған сөздерді тез тауып, өлеңді толық жатқа айту тапсырылады.

**Бірінші тапсырма.**

|  |
| --- |
| 1. …киімді, денелі… сақалды.  2. …, … , танымас тірі жанды.  3. Үсті басы … қырау, түсі …  4. … … сықырлап келіп қалды. |

**Екінші тапсырма.**

|  |
| --- |
| 1. Күз болып, … тұман жерді басқан.  2. … шөп, бәйшешек жоқ …  3. … шал-кемпірдей түсі кетіп,  4. Салбыраңқы тартыпты … … . |

Бұл тапсырмалардың берілу мақсаты өлең өрнегіне, айшықты сөзге назар аударту. Негізгі нысан болып тұрған сөзді жаза отырып, оған қызмет етіп тұрған сөдерді жасыру арқылы олардың мәнін ашып, сипаттаушылық белгілерін асыра түсу көзделеді.

***4. «Шебер суретші».*** Екі топ өкіліне Абай суреттеген қыстың, күздің суретін салу тапсырылады. Әр топ өз атауына байланысты мезгілдің суретін салуға талаптанады.

***5. «Шебер суреткер»*** Абай суреттеген жыл мезгілдерін (әр топ өз атауына қарай) ауызша суреттеп, сөзбен кескіндеп айту тапсырылады. Мүмкіндіктеріне қарай күз бен қыс мезгіліне өлең шығаруға да болатыны айтылады. Салынған суретке сипаттама жасату немесе өлең құрауды тапсыру, талпындырып отыру қажет.

***6. «Білгір этнограф»*** Этнографияның нені зерттейтіні айтылып, бұл сөздің мағынасы түсіндіріледі. Абай өлеңдеріндегі қазақтың көне тұрмысына, шаруашылығына қатысты сөздердің мағынасын ашып түсіндіру тапсырылады. Алдын ала дайындалған сұрақтарға келесі топтың «білгір деген этнографы» жауабын айтып, түсіндіріп тұруы керек. Бұған мынадай сұрақтарды дайындауға болады:

*1. Шидем деген қандай киім? Қазақтың көне ұлттық киімдерін ата.*

*2. Бөрік деп нені атайды? Неден жасалады?*

*3. Құда деген кім? Қандай туыстық атауларды білесіңдер?*

*4. Алты қанат ақ орда деген не? Қазақ үйінің құрылысын атап айт.*

*5. Шуда жіп деген қандай болады? Оны қалай дайындайды?*

*6. Шом, шомшы дегенді қалай түсінесің?*

*7. Көшпелі қазақтардың күзгі, қысқы қоныстарын қалай атайды?*

*8. Малма сапсу дегенді қалай түсінесің?*

***7. «Теория сайысы»***. Мұнда әдебиет теориясынан берілген ұғымдарға түсініктеме беру тапсырылады. Екі топ өкілінің қайсысы жазба түрде нақты мысалдармен шапшаң орындаса, жеңіске жететіні айтылады. Осы көрсетілген үлгілер бойынша «жақтаушы» және «даттаушы» топтарды белгілей отырып, сондай-ақ түстердің адам баласына тигізетін пайдасы мен залалын, Абай шығармаларындағы ауыл өмірінің шынайы көрінісін тілге тиек ете отырып, сондай түстердің адам көрінісіне әсер ықпалын айтқыза отырып дебат сабақ ұйымдастыру мүмкіндігі мол.

***8. Бейнелеу өнері.*** Оқушылар өздері салған қыс, күз көріністерін көрсетеді. Әркім өз жұмыстары бойынша әңгімелейді.

***9. Ән-күйге байланысты тапсырма***. Әр топтың әншілері өздері дайындаған Абайдың әндерінің біреуін шырқайды.

Бүгінгі сабағымыз Абайдың табиғат туралы жазылған өлеңдеріне арналды. Сендер де табиғатты қорғауға өз үлестеріңді қосуларың керек. Өйткені біздің бәріміз – табиғат перзенттеріміз. Жарыстың қорытындысын шығарып, оқушыларды бағалау, мадақтау.